**Pressemeddelelse:**

Tjek forsikringen *før* den næste storm:

Store udsving på både pris og dækning

**Der er store forskelle på, hvilke vandskader forsikringsselskaberne dækker – og hvad det koster. Det viser en ny undersøgelse af 11 af landets forsikringsselskaber.**

Som husejer bør man tænke sig godt om, inden man vælger eller fornyer sin forsikring. De fleste af landets forsikringsselskaber tilbyder en såkaldt udvidet vandskadeforsikring. Men der er stor forskel på, hvad man får for pengene. Derfor er det klogt at læse det med småt: der er nemlig forskel på, hvilke vandskader de forskellige forsikringsselskaber dækker. Samtidig svinger priserne op til tusind kroner for det samme produkt.

Undersøgelsen af 11 af landets forsikringsselskaber\* viser klart, at Alka og Tryg har den bredeste dækning. De to forsikringsselskaber erstatter begge mere end nogen andre forsikringsselskaber, hvis du får en vandskade – og begge er også klar til at erstatte på områder, du måske slet ikke selv har tænkt på. Som de eneste dækker både Alka og Tryg seks typer vandskader. Husejerne hos de to forsikringsselskaber er således sikret, hvis vandet kommer op af kloakken, gennem fundamentet eller gennem åbne vinduer og døre, ligesom der er dækning, hvis der opstår skade fra smeltet fygesne under tagsten, eller hvis synlige rør lækker. Økonomisk tab af selve væsken er også dækket hos de to.

”Som vejret udvikler sig med skybrud om sommeren og voldsomme storme om vinteren, frygter mange husejere prisstigninger. Men vi har besluttet, at sommerens skybrud ikke skal koste vores kunder ekstra, så vi fastholder vores priser uanset skybruddet,” fortæller Lise Agerley, Kommunikationschef for Alka Forsikring.

**Tjek huset før stormen eller oversvømmelsen**

**Som boligejer kan man gøre meget for selv at begrænse skaderne som følge af uvejr. Her kommer en række gode råd:**

* Rens tagrender, nedløbsrør og brønde så nedbør eller smeltevand kan blive ledt ned i kloakken i stedet for at ’oversvømme’ din grund eller sive ind andre steder i huset.
* Kloakker – særligt i kældre – bør sikres med højvandslukke eller tilbageløbstop. Tal med en autoriseret kloakmester herom.
* Har du kælder, kan du med fordel flytte løse genstande op på reoler eller lign. Særligt elektriske genstande er sårbare overfor vand.
* Hvis du er plaget af vand, der trænger gennem kældervæggen, kan du sikre dig ved at anlægge et omfangsdræn omkring huset/kælderen.
* Sørg for at dine udendørs fliser har en hældning, så nedbør løber væk fra huset.
* Tjek at tagplader og tagsten er korrekt fastgjorte og intakte.
* Tjek at tagantenner samt rygsten på tegl- og betontage er fastgjort. *Kilde: Alka*

***For mere information kontakt:*** *Lise Agerley, Kommunikationschef Alka Forsikring. Telefon: 4358 5911, mobil: 4021 0177, e-mail: lag@alka.dk*

*\*Kilde: Forsikrings-betingelser pr. 17/11/11 /Kilde til punkt 7: Selskabernes prisberegner pr. 17/11/11. Undersøgelsen har været omtalt i Ekstra Bladet den 27. november 2011*